ORDE do 3 de marzo de 2006 pola que se dispón a publicación da modificación dos estatutos do Consorcio para la Promoción de la Música.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 08/03/2006

Visto o contido da modificación dos estatutos que rexerán o Consorcio para la Promoción de la Música e ao abeiro do disposto nos artigos 149 e seguintes da Lei 5/1997, do 22 de xullo, de Administración local de Galicia, realizáronse os trámites de:
Primeiro.-Acordo do Consello da Xunta de Galicia, do 13 de outubro de 2005, modificado polo do 27 de outubro, polo que se dispón a participación no consorcio e se designan aos seus representantes.
Segundo.-Aprobación definitiva polo Pleno do Concello da Coruña, con data do 16 de xaneiro de 2006, da modificación dos estatutos do consorcio.
Terceiro.-Aprobación pola xunta directiva da Asociación Amigos de la Ópera de A Coruña, con data do 3 de febreiro de 2006, da modificación dos estatutos do consorcio.
Cuarto.-O presidente do consorcio, con data de entrada nesta consellería do 21 de febreiro de 2006, remitiu certificación dos acordos do Concello da Coruña e da Asociación Amigos de la Ópera da Coruña, de aprobación definitiva dos estatutos xunto cunha copia certificada destes, para a súa íntegra publicación no Diario Oficial de Galicia.
Por todo isto, a Consellería de Presidencia, Administracións Públicas e Xustiza
DISPÓN:
A publicación dos estatutos do Consorcio para la Promoción de la Música, ao abeiro do establecido no artigo 151.2º en relación co 143.1º da Lei 5/1997, do 22 de xullo, de Administración local de Galicia, que se recollen como anexo desta orde.
Santiago de Compostela, 3 de marzo de 2006.
José Luis Méndez Romeu
Conselleiro de Presidencia, Administracións
Públicas e Xustiza
ANEXO
Estatutos do Consorcio para la Promoción
de la Música
Capítulo I
Disposicións xerais
Artigo 1º
O Concello da Coruña e Amigos da Ópera constitúen un consorcio para cumprir os fins que se establecen nestes estatutos.
Poderanse incorporar a el aqueloutras entidades públicas ou privadas que así o acorden, mediante a adhesión a estes estatutos e o cumprimento das obrigas que deles derivan e dos demais requisitos que se establecen.
Artigo 2º
O consorcio ten personalidade xurídica propia para cumprir os seus fins, con suxeición ás leis e ao disposto nestes estatutos, de conformidade cos artigos 87 da Lei 7/1985, do 2 de abril, reguladora das bases do réxime local, 110 do Real decreto lexislativo 781/1986, do 18 de abril, polo que se aproba o texto refundido do réxime local e artigo 149 e seguintes da Lei 5/1997, do Parlamento de Galicia.
Artigo 3º
O consorcio que se constitúe non persegue fin de lucro, denomínase Consorcio para la Promoción de la Música, e terá a súa sede na Glorieta de América nº 3 da cidade da Coruña.
O disposto anteriormente non impedirá que os seus órganos colexiados de goberno poidan reunirse, cando así se especifique na convocatoria, en lugar distinto ao domicilio antes sinalado.
Artigo 4º
O consorcio levará a xestión directa da Orquestra Sinfónica de Galicia, e terá por obxecto:
a) Difundir a música mediante actuacións da Orquestra Sinfónica de Galicia e a realización de gravacións e transmisións por radio, televisión ou outros medios técnicos de comunicación.
b) Promover toda clase de actividades musicais: sinfónicas, operísticas, corais, sinfónico-corais, camerísticas, recitais, etc., a través da colaboración con agrupacións, organismos e institucións nacionais ou estranxeiras.
c) Divulgar as actividades do consorcio mediante a venda de libros e revistas así como de discos, CD, DVD, vídeos e similares.
Capítulo II
Sección primeira
Dos órganos de goberno
Artigo 5º
Son órganos de goberno e administración do consorcio:
-A presidencia.
-A xunta de goberno.
-O xerente.
Artigo 6º
Será presidente o representante do Concello da Coruña designado polo alcalde. O vicepresidente será designado polo presidente da Xunta de Galicia, substituirá o presidente en caso de ausencia e exercerá as funcións que este expresamente lle delegue.
Serán funcións do presidente.
1. Representar legalmente o consorcio.
2. Convocar e presidir as sesións ordinarias e extraordinarias que celebre a xunta de goberno, podendo designar para asistir a elas, con voz e sen voto, funcionarios ou outros expertos para asesoramento en materias específicas.
3. Exercer accións xudiciais e administrativas en caso de urxencia.
4. Dispoñer gastos conforme establezan as bases de execución do orzamento.
5. Presentarlle á xunta de goberno o proxecto de orzamento xeral formado pola xerencia.
6. Aprobar os expedientes de modificación do orzamento que non competan á xunta de goberno.
7. Aprobar a liquidación do orzamento.
8. A xefatura superior de todo o persoal do consorcio.
9. Todas as non atribuídas expresamente a outros órganos.
Artigo 7º
A xunta de goberno estará constituída por dez membros: cinco designados polo Concello da Coruña, incluído o presidente; tres pola Xunta de Galicia, incluído o vicepresidente; un designado por Amigos da Ópera e o xerente.
De ser o caso de se incorporar novos socios, haberá que aterse ao disposto na disposición adicional.
Artigo 8º
Correspóndelle á xunta de goberno:
a) A aprobación do orzamento xeral e as modificacións de crédito e transferencias de crédito entre distintos grupos de función, salvo que afecten a créditos de persoal e as contas xerais.
b) A aprobación da relación de postos de traballo e das súas formas de provisión.
c) A aprobación dos plans e programas xerais de actuación de cada exercicio económico.
d) A admisión, se é o caso, de novos membros do consorcio.
e) A aprobación do Regulamento de réxime interior polo que rexerá a orquestra e as de organización que puidesen ditarse.
f) O establecemento de prezos públicos.
g) O nomeamento e separación do xerente do consorcio.
h) A autorización e disposición de gastos dentro dos límites da súa competencia, nos termos das letras n) e o) do artigo 22 da Lei 7/1985, do 2 de abril.
i) O exercicio de accións administrativas e xudiciais.
j) A aprobación da memoria anual.
k) Calquera de índole xeral e análoga ás anteriores que conforme a lexislación vixente lle corresponda.
A xunta de goberno poderá delegar no presidente, vicepresidente ou xerente as facultades sinaladas nas letras f) e h) deste artigo.
Artigo 9º
O xerente, órgano unipersoal de carácter executivo, será nomeado e separado pola xunta de goberno por proposta do presidente.
Artigo 10º
Son atribucións do xerente:
a) A execución dos acordos da xunta de goberno e do presidente.
b) Exercer as funcións necesarias para realizar os programas e actividades.
c) Asumir a dirección administrativa do consorcio.
d) Exercer a xefatura directa do persoal do organismo.
e) Autorizar e dispoñer gastos cando pola súa contía non correspondan á xunta de goberno ou a outro órgano.
f) Preparar o proxecto de orzamento anual.
g) Recoñecer as obrigas de gastos debidamente adquiridas e ordenar os pagamentos.
h) Exercer a administración, xestión e recadación dos dereitos económicos do organismo.
i) Elaborar a memoria anual.
j) Aqueloutras facultades que expresamente lle delegue a xunta de goberno ou o presidente e o vicepresidente.
Artigo 11º
Un. Aos entes consorciados correspóndelles:
a) Aprobar a modificación dos estatutos.
b) O alleamento e gravame de bens inmobles e dereitos da propiedade do consorcio, a transacción sobre eles e a concesión de quitas e esperas.
c) A concertación de operacións de crédito cunha contía acumulada, dentro de cada exercicio económico, que exceda do 10% dos recursos ordinarios do orzamento e as operacións de tesouraría no suposto previsto no artigo 22.2º m) da Lei 7/1985.
d) O referendo da incorporación de novos entes ao consorcio.
e) A disolución do consorcio.
En todos os casos anteriores, aprobada pola xunta de goberno a proposta de acordo, elevarase aos entes consorciados para que resolvan no prazo de trinta días. Para ser aprobado, o acordo deberá contar, en todo caso, co voto favorable da Xunta de Galicia.
Dous. O exercicio das facultades anteriores someterase ás seguintes normas procedementais:
a) Aprobada pola xunta de goberno a proposta de modificación dos estatutos, elevarase aos entes consorciados para que resolvan no prazo de trinta días. Entenderase por aprobada a proposta se obtivese o acordo favorable da maioría simple dos entes consorciados.
Unha vez adoptado acordo polos órganos consorciados, seguirase a tramitación que exixe a Lei 5/1997 ou norma en vigor no momento.
b) A adopción de acordos nos supostos do punto 1 b) deste artigo polos entes operará nos mesmos termos procedementais vistos no primeiro punto do parágrafo anterior.
c) O referendo á incorporación de novos membros ao consorcio requirirá o acordo favorable da maioría simple dos entes consorciados, expresado no prazo de trinta días; de non se comunicar no indicado prazo a decisión adoptada, entenderase favorable á incorporación.
d) Formulada proposta de disolución do consorcio por algún dos entes consorciados, deberá contar co informe da xunta de goberno no prazo dun mes, remitíndose aos entes consorciados para que adopten decisión no prazo de sesenta días. A disolución exixirá o acordo favorable da maioría dos entes consorciados.
Nos acordos que deban adoptar os entes consorciados e para os efectos de determinar a obtención das maiorías previstas neste artigo, tomarase como referencia a porcentaxe que a cada un corresponda para designar membros na xunta de goberno.
Sección segunda
Do persoal
Artigo 12º
Integrarán o cadro de persoal do consorcio:
a) Os funcionarios de carreira do consorcio.
b) Os funcionarios de carreira ou persoal laboral dos entes consorciados que, coa súa conformidade, sexan adscritos ao consorcio con carácter exclusivo.
c) O persoal que sexa contratado directamente polo consorcio.
Artigo 13º
O persoal contratado directamente polo consorcio rexerase polas normas de dereito laboral.
Artigo 14º
Os funcionarios de carreira dos entes consorciados poderán ser adscritos ao consorcio con carácter temporal en comisión de servizos sen perder por iso a súa situación de servizo activo naqueles.
Artigo 15º
As funcións de fe pública e asesoramento legal preceptivo, así como a función interventora, serán exercidas por funcionario ou funcionarios de habilitación nacional. Estas funcións exerceranse co alcance e extensión que determine a normativa de réxime local.
O nomeamento, cesamento e situación destes funcionarios rexerase polo establecido na lexislación en vigor.
Capítulo III
Réxime xurídico
Artigo 16º
A xunta de goberno reunirase en sesión ordinaria unha vez cada semestre, e con carácter extraordinario, cando sexa convocada polo presidente, por decisión propia ou por solicitude motivada da maioría simple dos seus membros.
Artigo 17º
Todos os membros da xunta terán voz e voto nas reunións, debendo asistir para a súa válida constitución un tercio deles, incluído o presidente ou en quen este delegue e o secretario.
Artigo 18º
Os acordos da xunta de goberno adoptaranse por maioría simple dos membros presentes. De ser o caso de empate realizarase unha segunda votación e se persistise este, decidirá o voto de calidade de quen teña a presidencia da sesión.
Non obstante, a aprobación dos plans e programas xerais de actuación de cada exercicio económico, que deberán estar finalizados antes da preparación da programación artística da tempada, requirirá o voto favorable da metade máis un dos membros da xunta de goberno.
A redacción dos plans e programas xerais, así como a programación artística estarán suxeitas ao que dispoña o regulamento xeral do Consorcio para la Promoción de la Música.
En todo o non previsto nestes estatutos en relación co funcionamento dos órganos do consorcio, aplicarase o disposto pola lexislación de réxime local, en especial as disposicións contidas no Real decreto 2568/1986, do 28 de novembro, polo que se aproba o Regulamento de organización, funcionamento e réxime xurídico das entidades locais e regulamentación interna que para o efecto puidese ser aprobada pola xunta de goberno.
Artigo 19º
Contra os actos administrativos dos órganos de consorcio poderán os interesados interpoñer recurso contencioso-administrativo, logo do de reposición, se é o caso, con suxeición ao disposto no ordenamento vixente.
Artigo 20º
Contra os actos non suxeitos ao dereito administrativo adoptado polos órganos do consorcio poderán os interesados exercer ante os tribunais da xurisdición ordinaria as accións que correspondan, de conformidade co disposto no ordenamento xurídico vixente.
Capítulo IV
Réxime económico
Artigo 21º
O consorcio formará para cada exercicio económico un orzamento xeral que comprenderá todos os gastos e ingresos del.
Nutrirase cos ingresos que conforman a súa facenda, a teor do disposto no artigo seguinte, destinados a cumprir as obrigas do consorcio establecidas nestes estatutos.
Artigo 22º
Figurarán como ingresos no orzamento ordinario:
a) A cantidade económica anual que con cargo aos seus orzamentos lle asignen os entes consorciados.
b) Subvencións ou cantidades voluntarias doutras entidades públicas, privadas ou de particulares.
c) Os produtos e rendas do seu patrimonio.
d) Os ingresos que produzan as actividades artísticas en calquera das modalidades descritas no artigo 4º destes estatutos.
e) Os préstamos e empréstitos.
f) Aqueloutros distintos dos anteriores que puidesen corresponderlle.
Os ingresos obtidos por prezos públicos ou privados, transferencias e operacións de crédito regularanse pola lexislación que lles sexa aplicable.
Artigo 23º
O manexo e custodia dos fondos do consorcio, o cobramento dos dereitos que derivan das actividades propias deste e a confección e pagamento das nóminas do seu persoal corresponderá ao xerente.
Artigo 24º
Corresponderalle á xunta de goberno aprobar a conta xeral do consorcio.
Capítulo V
Disolución do consorcio
Artigo 25º
Corresponderalle aos entes consorciados resolver sobre a disolución do consorcio nos termos establecidos na Lei 5/1997, do 22 de xullo, de Administración local de Galicia, ou norma en vigor, e no artigo 11 destes estatutos.
De ser o caso de que un ente decida unilateralmente separarse do consorcio, deberá cumprir o especificado no artigo 143.3º da Lei 5/1997, do 22 de xullo.
Producida a disolución, a xunta de goberno procederá á liquidación do activo e pasivo consorcial.
Satisfeitas todas as obrigas pendentes cos entes consorciados e entidades públicas e privadas, así como cos particulares, o haber líquido repartirase entre os devanditos entes, en proporción directa á súa achega económica no exercicio inmediatamente anterior.
Artigo 26º
No non previsto nestes estatutos seguirase o disposto no ordenamento xurídico vixente aplicable á Administración local.
Disposición transitoria
Os profesores músicos integrantes do cadro de persoal actual da Orquestra de Cámara Municipal poderán incorporarse ao conxunto de carácter sinfónico Orquestra Sinfónica de Galicia, xestionado polo consorcio, logo da superación da proba selectiva correspondente, prevista no Regulamento de réxime interior da referida orquestra.
Disposición adicional
No caso de incorporación ao consorcio doutros entes ou asociacións sen ánimo de lucro, no acordo correspondente farase constar a porcentaxe de membros da xunta de goberno que lle corresponderá designar ao novo ente consorciado e procederase a reasignar a porcentaxe que lles corresponderá a partir desa data aos que xa formasen parte do consorcio.
En todo caso, o Concello da Coruña terá dereito a designar, como mínimo, o mesmo número máis
un da suma dos membros designados polos demais entes consorciados.
Disposición derradeira
Estes estatutos entrarán en vigor o día seguinte ao da súa publicación no Diario Oficial de Galicia.